Leidsin mina läbi mitme blogi ühe blogi, kus tragi pereema oma perele leivakesi ja saiakesi küpsetas. Ja lahkelt jagas ka oma retsepte.    ( idee sain siit http://killuke.blogspot.com/2009/01/taignavispel.html )    Muidugi trampisin ma nädalavahetusel poodi ja toppisin korvi erinevaid jahuseguid täis. Kohtasin poes ühte tuttavat, kes üllatunult korvi vaatas ja tema küsiva pilgu peale sain ennem vastata: ei ole sõda tulemas :)    Veel tahtsin ma oma uhkete leivakeste kõrvale ka head pudelit veini mille ma ka korvi tõstsin, aga mille müüja kahjuks ära võttis ja tähtsal ilmel deklameeris: vabandage väga, aga alkoholi müük hakkab kella kümnest.    No tore!    Jäid leivad ilma veinita. Aga  võin tõdeda, et maitsesid sama head!    Ja leivakeste peale oleks läinud vaat, et kakluseks. Tervele perele maitsesid hullupööra. Sain teisi teha veel järgmisel päeval ja eilegi veel.  Tundub et meie enam poest nii palju leiba ostma ei hakka kui varem.